Horváth András

*Leszáll*

Leszáll az est  
Vajon hová?  
Csak nem unott  
Ágyunkra  
Figyelni a kemény  
Fa  
Recsegését  
Ropogását  
Vetkezünk, dugunk  
Unatkozunk  
Némi undor is  
Vegyül  
Boldognak hitt  
Köszönömök

És  
Hazug sóhajok

Közé.

Elfáradt, aludni tér  
A sex  
Arról álmodik  
Hogy holnap  
Más lesz  
Jobb lesz  
Pedig dehogy  
Csak nőt cseréltünk  
És újra  
Recseg a   
Régi ágy  
Nincs már sóhaj  
Köszönöm sem  
Felejteni készülünk  
Ezerrel  
Pedig tudjuk, hogy  
Lehetetlen

\*

Nincs jogom  
Élni  
Csak emlékek  
Távolát idézve   
Néhányat

Lépni még   
Hatalmas  
Zöldellő platánok  
Lombjai közül  
Kilesni  
Miként ordít a  
Lét odakinn  
Miként csór a csend  
Idebenn perceket   
Mégis  
Ajánlott falevélként  
Küldök  
Kis örömöt  
/Bánatot keveset/  
Isten legyen  
A jog/om/  
Szeretet a lobogás  
Májusi csendes  
Zuhé  
Az összes vírus elleni  
Támadás  
Feltámadás  
És harc  
És könyörület  
Legyen minden  
Platánfa  
Érett termése

Kéretlen ajándék  
A Zárt Osztály

Bolondjai seperjék  
Ősszel  
a többi szeméttel  
Össze

Tudom  
Nincs jogom  
Aláírni sem  
Ezért fölém írom  
A nevem  
Síromon majd  
Jogtalan utódom  
Egy szál   
Vérvörös pipacs  
Legyen  
Mikor majd   
Vihar támad  
Odalent,

Szertefúj minden  
lehullott falevelet

És magot   
Égő pirosba  
Fordul a táj  
És bár jogom

Nincs hozzá  
Mégis szakítok  
Neked egy  
Sápadtarcú  
Csillagot